ส่วนที่ 1

ข้อมูลสรุป (executive summary)

บริษัท น้ำตาลขอนแก่น จำกัด (มหาชน) ก่อตั้งขึ้นในปี 2519 มีทุนจดทะเบียนทั้งหมด 1,705
ล้านบาท ทุนเรียกชำระแล้ว 1,550 ล้านบาท มีวัตถุประสงค์ในการดำเนินธุรกิจโรงงานน้ำตาล
และลงทุนในธุรกิจต่อเนื่องที่เกี่ยวข้องกับธุรกิจน้ำตาล ในปี 2548
บริษัทได้มีการระดมทุนโดยออกหุ้นเพิ่มทุนขายให้กับประชาชนทั่วไป
และได้จดทะเบียนบริษัทในตลาดหลักทรัพย์แห่งประเทศไทยภายใต้ชื่อ “KSL”
ตั้งแต่นั้นมาบริษัทได้เริ่มปรับเปลี่ยนวิสัยทัศน์จากการเป็นผู้ผลิตน้ำตาลแบบดั้งเดิม
มาเป็นผู้ผลิตพลังงานทดแทน โดยบริษัทเล็งเห็นศักยภาพความต้องการพลังงานทดแทนในอนาคต
ประกอบกับผลผลิตของบริษัทคือการให้พลังงานแก่สรรพสิ่ง ดังเช่น
น้ำตาลเป็นสสารที่ให้พลังงานแก่มนุษยชาติ เอทานอลเป็นพลังงานเชื้อเพลิงสำหรับรถยนต์
ปุ๋ยชีวภาพถือได้ว่าเป็นสะสารที่สำคัญในการให้พลังงานต่อพืชในการเติบโต
และไฟฟ้าที่เกิดจากเชื้อเพลิงชีวมวล เป็นพลังงานทดแทนสำหรับอุปกรณ์เครื่องใช้ เครื่องจักรกล
ด้วยวิสัยทัศน์ดังกล่าวบริษัทจึงได้มีการลงทุน
และประกาศแผนการลงทุนขยายกิจการที่เกี่ยวกับพลังงานทดแทนอย่างต่อเนื่อง โดยจากเดิมในปี
2548 ธุรกิจหลักของบริษัทมาจากผลประกอบการโรงงานน้ำตาล 4
โรงงานที่กระจายอยู่ตามภูมิภาคต่าง ๆ ของประเทศไทย ในปี 2549 โรงงานผลิตเอทานอล
ของบริษัท ที่จังหวัดขอนแก่น กำลังการผลิต 150,000 ลิตรต่อวัน
ใช้กากน้ำตาลและน้ำอ้อยเป็นวัตถุดิบ และโครงการโรงงานผลิตปุ๋ยชีวภาพ
ซึ่งใช้น้ำเสียจากโรงงานผลิตเอทานอล และกากหม้อกรองจากโรงงานน้ำตาลมาเป็นวัตถุดิบ
ได้เริ่มเปิดดำเนินการผลิตและจำหน่าย และในปีบัญชี 2550 โรงผลิตกระแสไฟฟ้า ขนาด 30 MW
ที่จังหวัดขอนแก่น ซึ่งนำกากอ้อย ของเหลือจากโรงงานน้ำตาลมาผลิตกระแสไฟฟ้า
ขายให้กับการไฟฟ้าฝ่ายผลิต ได้เริ่มผลิตและจำหน่าย นอกจากนี้ในปี 2550 ภายใต้อนุสัญญาเกียวโต
โรงผลิตกระแสไฟฟ้าของบริษัทยังได้รับการจดทะเบียนโดย CDM Executive Board
ให้มีสิทธิที่จะขาย CDM หรือที่เรียกกันว่า คาร์บอนเครดิต
โดยบริษัทคาดว่าจะเริ่มรับรู้รายได้จากการขายคาร์บอนเครดิตในปี 2553

ในปี 2553 จะมีโครงการที่ลงทุนแล้วเสร็จ และจะพร้อมดำเนินการเชิงพาณิชย์ในปี 2553 ดังนี้

(1) โครงการลงทุน เพาะปลูกอ้อยและผลิตน้ำตาลในประเทศลาว
    บริษัทได้จัดตั้งบริษัทน้ำตาลสะหวันนะเขตขึ้น ซึ่งบริษัทถือหุ้นในสัดส่วนร้อยละ 97
    เพื่อลงทุนเพาะปลูกอ้อย และทำโรงงานน้ำตาลในประเทศลาว
    บริษัทได้ทำสัญญาเช่าพื้นที่สัมปทานในเขตสะหวันนะเขตกับรัฐบาลของประเทศลาว
    เพื่อใช้เป็นพื้นที่เพาะปลูกอ้อย ที่ตั้งอาคารและ โรงงาน รวมทั้งสิ้นประมาณ 10,000 เฮกตาร์
    (62,500 ไร่) โดยบริษัทเริ่มโครงการจากการเพาะปลูกพันธุ์อ้อยในพื้นที่เล็ก ๆ บางส่วน
    จากนั้นในแต่ละปี บริษัทนำพันธุ์อ้อยที่ได้ไปขยายพื้นที่เพาะปลูกต่อ โดยบริษัทคาดว่า ในต้นปี
    2553 บริษัทจะสามารถเริ่มหีบอ้อยบางส่วนที่ได้จากการเพาะปลูก
    เพื่อนำไปผลิตเป็นน้ำตาลทราย

(2) โครงการลงทุน เพาะปลูกอ้อยและผลิตน้ำตาลในประเทศกัมพูชา
    บริษัทและบริษัทย่อยลงทุนในหุ้นสามัญของบริษัท Koh Kong Plantation Co.,Ltd และ
    Kok Kong Sugar Industry Co.,Ltd. ในสัดส่วนร้อยละ 50
    ซึ่งบริษัทเหล่านี้ได้มีการทำบันทึกความเข้าใจ กับรัฐบาลของประเทศกัมพูชา
    ในการขอพื้นที่สัมปทานเพื่อใช้เป็นพื้นที่เพาะปลูกอ้อย ที่ตั้งอาคาร และโรงงาน
    รวมทั้งสิ้นประมาณ 20,000 เฮกตาร์ (125,000 ไร่) ในจังหวัดเกาะกง
    โดยบริษัทเริ่มโครงการจากการเพาะปลูกพันธุ์อ้อยในพื้นที่เล็ก ๆ บางส่วน จากนั้นในแต่ละปี
    บริษัทนำพันธุ์อ้อยที่ได้ไปขยายพื้นที่เพาะปลูกต่อ โดยบริษัทคาดว่า ในต้นปี 2553
    บริษัทจะสามารถเริ่มหีบอ้อยบางส่วนที่ได้จากการเพาะปลูก เพื่อนำไปผลิตเป็นน้ำตาลทราย

  โครงการลงทุนเพาะปลูกอ้อยและผลิตน้ำตาลในประเทศลาว และในกัมพูชา
  ได้เริ่มก่อสร้างโรงงานตั้งแต่ปี 2551 โดยมีการทดลองเดินเครื่องจักรในช่วงปี 2552
  เพื่อเช็คความพร้อมก่อนเปิดดำเนินการเชิงพาณิชย์ในปี 2553

(3) โครงการพลังงานทดแทนบ่อพลอย
    ซึ่งจะเป็นการย้ายและขยายกำลังการผลิตของโรงงานน้ำตาลนิวกรุงไทย จำกัด (บริษัทย่อย)
    จากอำเภอท่ามะกา ไปอำเภอบ่อพลอย จังหวัดกาญจนบุรี
    และขยายกำลังการผลิตตามใบอนุญาตจาก 8,385 ตันอ้อยต่อวัน เป็น 32,000 ตันอ้อยต่อวัน
    พร้อมกับลงทุนในส่วนของโรงงานผลิตเอทานอล ที่กำลังการผลิต 200,000 ลิตรต่อวัน โรงปุ๋ย
    และโรงไฟฟ้าขนาด 90 MW ซึ่งเป็นธุรกิจต่อเนื่องกับการผลิตน้ำตาล
    เพื่อให้เหมาะสมกับปริมาณวัตถุดิบที่มีอยู่แล้วในพื้นที่ บริษัทได้แบ่งการลงทุนออกเป็น 2 เฟส
    โดยในเฟสแรก บริษัทจะลงทุนโรงงานน้ำตาลที่กำลังการผลิตที่ 14,000 ตันต่อวัน
    โรงงานไฟฟ้าขนาด 45 MW และโรงงานเอทานอล 200,000 ลิตรต่อวันก่อน
    ซึ่งบริษัทคาดว่าในช่วงต้นปี 2553 โครงการเฟสแรกในส่วนของโรงงานน้ำตาลและโรงไฟฟ้า
    จะสามารถเริ่มดำเนินการเชิงพาณิชย์ได้
    ส่วนโรงงานเอทานอลและโรงปุ๋ยคาดว่าจะเริ่มเดินเครื่องจักรได้ในช่วงกลางปี 2553
    ส่วนโครงการในเฟสสองจะเริ่มในปี 2553 บริษัทจะลงทุนเพิ่มกำลังการผลิตในโรงงานอีก
    18,000 ตันต่อวัน และกำลังการผลิตในโรงไฟฟ้าอีก 45 MW
    ซึ่งบริษัทคาดว่าโครงการเฟสสองจะสามารถเริ่มดำเนินการเชิงพาณิชย์ได้ในช่วงต้นปี 2554

สำหรับผลการดำเนินงานของบริษัทในปี 2552 (งวดบัญชี พฤศจิกายน 2551 ถึง ตุลาคม 2552)
บริษัทมีกำไรสุทธิเพิ่มขึ้นจาก 860 ล้านบาทในปี 2551 เป็น 901 ล้านบาทในปี 2552
โดยผลกำไรที่เพิ่มขึ้นเกิดจาก

(1) กำไรจากธุรกิจโรงงานน้ำตาล แม้ว่าปริมาณการขายน้ำตาลของบริษัทจะลดลงจาก 627,341
    ตันในปี 2551 เป็น 549,967 ตันในปี 2552 ลดลงร้อยละ 12
    เนื่องจากปริมาณอ้อยเข้าหีบของบริษัทลดลง แต่ในปี 2552 บริษัทมีราคาขายน้ำตาลเฉลี่ย
    เพิ่มขึ้นร้อยละ 19 เนื่องจากราคาน้ำตาลตลาดโลกมีการปรับตัวสูงขึ้น
    ทำให้บริษัทมีกำไรจากธุรกิจโรงงานน้ำตาลเพิ่มขึ้นร้อยละ 3

(2) แม้ว่ายอดขายเอทานอลลดลงจาก 50.4 ล้านลิตรในปี 2551 เป็น 42.5 ล้านลิตรในปี 2552
    เนื่องจากปริมาณวัตถุดิบที่นำมาใช้ผลิตเอทานอลไม่เพียงพอ อย่างไรก็ดี
    ราคาขายเฉลี่ยทั้งปีเพิ่มขึ้นจาก 16.75 บาท/ลิตร เป็น 21.13 บาท/ลิตรเมื่อเทียบกับปีก่อน
    ทำให้กำไรจากธุรกิจเอทานอลเพิ่มขึ้น ร้อยละ 43

(3) กำไรจากธุรกิจไฟฟ้าเพิ่มขึ้นร้อยละ 10 เช่นเดียวกับธุรกิจเอทานอล
    บริษัทมียอดขายไฟฟ้าลดลงร้อยละ 7 จาก 136,997 Mw-hr เป็น 127,459 Mw-hr
    แต่ราคาขายเฉลี่ยปรับตัวสูงขึ้นจาก 2,668 บาทต่อ Mw-hr เป็น 2,880 บาทต่อ Mw-hr

อย่างไรก็ตาม เนื่องจากบริษัทอยู่ระหว่างการลงทุนก่อสร้างโครงการต่าง ๆ
จึงทำให้มีค่าใช้จ่ายทางด้านบริหารที่เพิ่มขึ้น รวมถึงค่าใช้จ่ายที่เกี่ยวข้องกับโครงการ เช่น
การรื้อถอนและขนย้ายเครื่องจักร และภาระดอกเบี้ยจ่ายที่เพิ่มสูงขึ้น ทำให้
บริษัทมีผลกำไรสุทธิเติบโตขึ้นประมาณร้อยละ 5 เมื่อเทียบกับปีที่ผ่านมา

สำหรับในปี 2553 เป็นปีที่เกิดคาดว่าภาวะเศรษฐกิจจะฟื้นตัว
และโครงการต่างๆของบริษัทจะเริ่มเปิดดำเนินการในเชิงพาณิชย์ โดยปัจจัยบวกจะมาจาก
ราคาขายน้ำตาล และปริมาณการผลิตน้ำตาลที่คาดว่าจะเพิ่มสูงขึ้นจากปีก่อน
โดยส่วนหนึ่งมาจากโครงการพลังงานทดแทนบ่อพลอยเฟสที่ 1 ที่จะเริ่มเดินเครื่องจักรในช่วงต้นปี
2553 ส่วนปัจจัยลบจะมาจากค่าใช้จ่ายต่าง ๆ ที่เพิ่มขึ้นจากโครงการลงทุนของบริษัท
รวมถึงดอกเบี้ย และผลประกอบการในโครงการปลูกอ้อยและโรงงานน้ำตาลที่ลาวและกัมพูชา ในปี
2553 ซึ่งเป็นปีแรกที่เริ่มเดินเครื่องจักรในเชิงพาณิชย์ ซึ่งคาดว่าผลผลิตน้ำตาลที่ได้จะมีไม่มาก
นอกจากนี้ยังมีความไม่แน่นอนต่าง ๆ อีก เช่น ความผันผวนของราคาน้ำตาลตลาดโลก
ความผันผวนของราคาวัตถุดิบที่นำมาผลิตเอทานอล ความผันผวนจากอัตราแลกเปลี่ยน
และปัญหาเสถียรภาพทางการเมือง
ซึ่งส่งผลกระทบต่อความไม่แน่นอนของผลการดำเนินงานของบริษัทในปี 2553